Ulrich Vestergaard fra Aalborg skal tirsdag for retten i en sag om euforiserende stoffer.

- Der har ikke været noget økonomisk i det her for mig. Jeg har gjort det for at hjælpe folk, der står i samme situation som mig, som ikke kunne få hjælp i systemet, siger Ulrich Vestergaard til TV2 Nord tirsdag morgen, da han er på vej til retten i Aalborg. Ulrich Vestergaard er tiltalt i sagen om euforiserende stoffer, som i efteråret 2016 blev beslaglagt i hans lejlighed. Tirsdag formiddag skal sagen behandles i retten i Aalborg. - Jeg er da nervøs. Det kan jeg da ikke undgå. Mit liv afhænger af den her dom. Den medicin jeg bruger til at holde mig ovenpå med, det er ulovligt. Det er bare absurd. Jeg kommer til at bøde i systemet for at have hjulpet over 3.000 mennesker i de seneste seks år, siger Ulrich Vestergaard. Ulrich Vestergaard fra Aalborg er kendt i offentligheden for hjælpe syge mennesker med medicinsk cannabis. - Jeg kan jo ikke undgå det, for det er blevet taget her i mit hjem. Men jeg har ikke gjort det for at tjene penge, men kun for at lære folk og bruge det som medicin. Jeg skader ikke folk, siger Ulrich Vestergaard. Han er tidligere dømt for videresalg af euforiserende stoffer. I 2013 konfiskerede Nordjyllands Politi over 11 kilo hash og knap et halvt kilo pot hos Vestergaard. Retten idømte dengang Ulrich Vestergaard otte måneders fængsel, hvor to af månederne var ubetinget. Straffen for besiddelse af narkotika afhænger af det pågældende stof, hvor hash er i den lettere ende af skalaen. Straffen afhænger også af, hvor meget stof man bliver taget i besiddelse af samt om det har været til eget forbrug eller med salg for øje. Ulrich Vestergaard var i september hovedperson i en meget omtalt sag, da han blev smidt ud af sin lejlighed, fordi boligorganisationen Alabu mente, at salget af euforiserende stoffer fra lejligheden skabte utryghed i området. Tirsdag middag valgte retten i Aalborg at udsætte sagen. Læs opdateringen her .